kutya.hu - Szabályok és biztonság egyben - A kutyáról általában
Szabályok és biztonság egyben
kutya.hu | 2013. február 11.
A kutyával való utazás, nem szezonális kérdés, hiszen vannak, akik éves szabadságukat, az őszi-téli szezonra összpontosítják, azonban ekkor sem mondanak le kedvencükről. Ezért ha kiválasztottuk az úticélt, találtunk kutyabarát szálláshelyet, megvettük a repülőjegyet, és beszereztünk minden okmányt, mely az eb utaztatásához szükséges, akkor azt gondolnánk, hamarosan indulhatunk is, azonban egy dologra még szükségünk van: megfelelő szállítóeszközre.
Ha repülőgéppel utazunk nyaralni, és magunkkal visszük a kutyánkat is, szigorú szabályoknak kell megfelelnünk. Ezek egyike az eb megfelelő hordozóeszközben való szállítása. A boxról magunknak kell gondoskodnunk utazás előtt, ezeket bármelyik állatkereskedésben vagy webshopban beszerezhetjük. A Malév járatain kutyánk kizárólag akkor utazhat velünk az utastérben, ha hordozóeszközével és ételével együtt mért mérete és tömege nem haladja meg a korlátokat, ez esetben a 8 kg-t, illetve a 43x30x20 cm-t (a szállítóeszköznek be kell férnie az ülésünk alá). Tehát a szállítóeszköz vásárlásánál fordítsunk kellő figyelmet a megfelelő méretű és súlyú darab kiválasztására, nehogy az túl nagynak vagy kutyánkkal együtt túl nehéznek bizonyuljon, és emiatt legyünk kénytelenek az ebet csomagként feladni. Ha nagytestű kutyával utazunk, akit kizárólag a csomagtérben szállíthatunk, természetesen szintén gondoskodnunk kell szállítóeszközről.